‘Ons is moedeloos,’ sê boer ná skietaanvalSF van Niekerk is op sy plaas in Clocolan geskiet. (Foto: Deur Ossewa – Eie Werk, CC BY-SA 3.0 via Wikimediacommons) Die Vrystaatse boer wat vandeesweek op sy plaas in Clocolan geskiet is, sê boere is “moedeloos en raadop” oor die reusemisdaadprobleem – waaronder inbrake en veediefstal – in dié omgewing. SF van Niekerk, ŉ beesboer, word tans in ŉ plaaslike hospitaal behandel nadat twee vermeende rowers Woensdagaand buite sy huis op hom losgebrand en in die bobeen geskiet het. Hy het Vrydag aan Maroela Media gesê dat hy gelukkig nie ŉ operasie moes ondergaan nie, aangesien die koeël sy slagare en been gemis het. Hy verkeer egter steeds in pyn, maar behoort oor ŉ dag of twee ontslaan te word. Maroela Media het vroeër berig dat die polisie na twee verdagtes op soek is wat ŉ kluis in Van Niekerk se huis oopgebreek en twee vuurwapens gebuit het. Hulle het ook met ŉ skootrekenaar gevlug. Van Niekerk sê hy het omstreeks 18:00 by sy huis aangekom en iemand buite die huis sien hardloop. Hy het sowat 20 m van sy huis stilgehou, uit sy bakkie geklim en ŉ waarskuwingskoot afgevuur aangesien hy nie geweet het waar of hoeveel mense daar is nie. Dis toe dat twee vermeende aanvallers skielik te voorskyn kom en op Van Niekerk begin skiet. Hy is in sy binnebobeen gewond. “Ek het besef hulle is reg vir my en dat ek moet wegkom. Ek weet nie waarom hulle buite was toe ek daar aankom en of hulle toe reeds wou vlug nie. Hulle kon my netsowel binne die huis ingewag het.” Omdat daar baie min opvangs in die omgewing is, moes ŉ beseerde Van Niekerk 3 km verder ry sodat hy genoeg opvangs op sy selfoon kon hê om hulp te ontbied. Hy weet nou nog nie hoe hy dit “al die pad tot in die dorp gemaak het” nie. “As ek tot reg langs die huis kon ry, sou ek die netwerksein opgevang het, maar ek was te bang hulle storm op my af en skiet my in my bakkie.” Min hoop dat misdaad opgelos sal word Hoewel die polisie die voorval ondersoek, is Van Niekerk nie hoopvol dat sy vuurwapens, ŉ .22-geweer en semi-outomatiese vuurwapen, gevind sal word nie. Hy meen dit is “lankal in Lesotho”. Clocolan is naby die Lesotho-grens geleë en volgens Van Niekerk kan misdadigers maklik die Caledon-rivier oorsteek aangesien daar nie voldoende veiligheidsmaatreëls en -hulpbronne ingestel is nie. Dit maak dit uiteraard moeiliker om misdaad te bekamp. Hy sê die Suid-Afrikaanse weermag het boonop weke laas patrollies by dié grens uitgevoer. Van Niekerk sê boere loop veral onder veediefstal deur, maar dat ander misdaad, waaronder kabeldiefstal, ook nou handuit ruk. Boere vrees ook dat misdadigers in dié gebied al hoe meer gewelddadig raak – soos wat Woensdagaand bewys is. Daar is boonop drie weke gelede ook by Van Niekerk se huis ingebreek toe hy gou moes ry om dokumente af te lewer. In dié geval het die diewe ŉ venster gebreek en ook ŉ skootrekenaar gesteel. Dit spook egter steeds by Van Niekerk dat hulle ook sy Bybel gevat het. Hy sê boere doen moeite om hul plase en omgewing sover moontlik te beveilig, maar dit raak uiters duur en onbekostigbaar. Van Niekerk is self in die proses om nuwe kameras op sy plaas te laat installeer. Beurtkrag kelder dikwels ook boere se veiligheidspogings aangesien alarmstelsels se batterye afloop en netwerkseine gedurende hierdie tye onbeskikbaar is – dit hou die verdere risiko in dat boere nie betyds hulp sal kan ontbied nie. Van Niekerk sê daar is gelukkig ŉ plaaswag in die omgewing wat “baie skerp” en goed georganiseerd is. “Ek weet ons moet meer patrollies ry, maar dan sit jy ook met die probleem dat jou plaas alleen gelos word. Kom jy terug, is daar by jou ingebreek of iemand wag jou in.” Hy meen misdaad in dié gebied sal op ŉ baie hoër vlak beveg moet word.